# Liptovská Osada
Liptovská Osada je obec na Slovensku v okrese Ružomberok.

## Časti obce
Administratívnou súčasťou obce je aj osada  Korytnica kúpele.

## Dejiny
Územie obce bolo osídlené už na prelome 11. a 12. storočia. Vtedy tu vznikla benediktínska pustovňa (spomínaná ako Gothal, božie domčeky), okolo ktorej postupne vyrástla osada. Prvá písomná zmienka o nej sa datuje do roku 1288. Ďalšia písomná zmienka týkajúca sa územia dnešnej Liptovskej Osady je z roku 1340, v listine Karola Róberta I., v ktorej určoval chotár Ružomberka až po pustovňu, nachádzajúcu sa na sútoku rieky Lúžňanky a Revúcej.
Obec sa postupne vyvíjala tak, že roku 1649 tu bol postavený drevený kostol. Cirkevne patrila osada pod Ružomberok, ale v roku 1752 sa osamostatnila s filiálkami Revúce a Lúžna. V 17. storočí sem bolo v rámci valašskej kolonizácie premiestnené goralské obyvateľstvo. V 18. storočí bola v Liptovskej Osade zriadená stála stanica cisársko-kráľovskej pošty s dostavníkovou dopravou, ktorá určila aj erb obce. V roku 1908 bola postavená úzkorozchodná železnica na trase Ružomberok – Liptovská Osada – Korytnica, miestnymi obyvateľmi prezývaná Korytnička. Jej trasu dnes kopíruje náučný cyklistický chodník – Cyklokorytnička (otvorená v lete 2016), vedúca z Ružomberka do Korytnice. V roku 1926 v obci vznikol zbor Cirkvi československej husitskej a bol postavený jediný kostol tejto cirkvi na území Slovenska. Počas 2. svetovej vojny tu bola zhodená prvá paradesantná skupina na Slovensku, kapitána Veličku. Obec sa  zapájala do Slovenského národného povstania a v obci bolo veliteľstvo 6. taktickej skupiny, pod vedením kapitána (neskôr generála) Vesela.
Dnes má obec slovenský ráz, goralské nárečie sa postupne z obce vytratilo a ovláda ho minimálny počet dospelých či detí.

## Kultúra a zaujímavosti

### Pamiatky
- Rímskokatolícky Kostol sv. Jána Krstiteľa, jednoloďová baroková stavba s transeptom, pravouhlým ukončením presbytéria a predstavanou vežou z rokov 1756-1762. Stojí na mieste staršieho dreveného kostola spomínaného v roku 1646. Upravovaný bol v roku 1923, kedy bol zväčšený. V interiéri sa nachádza výmaľba od V. Droppu z roku 1943. Zariadenie je okrem lavíc novodobé.[7] Fasády kostola sú členené pilastrami, veža je ukončená barokovou helmicou s laternou.

- Kostol Cirkvi československej husitskej, jednoloďová modernistická stavba s prvkami neogotiky s polkruhovým ukončením presbytéria a vežou tvoriacou súčasť jej hmoty z roku 1928. Autorom stavby je olomoucký architekt Hubert Aust. Ide o jediný kostol tejto cirkvi na Slovensku. Táto stavba je dlhé roky nevyužívaná, pred rokom 1989 sa plánoval v objekte zriadiť sklad, kvôli ktorému bola zbúraná jedinečná drevená gotizujúca klenba.[8] V interiéri sa nachádza drevená empora nesená dvoma vyrezávanými stĺpmi. V súčasnosti je objekt prázdny a uvažuje sa o jeho ďalšom využití.[9] Fasáde dominuje kamenný neomietaný sokel. Fasáda je členená kamennými opornými piliermi. Štíhla prevýšená veža je ukončená atypickou ihlancovou helmicou.

- Súbor ľudových domov, ide o jednopodlažné troj či štvorpriestorové zrubové stavby na pôdoryse obdĺžnika so šindľovou či plechovou strechou z prelomu 19. a 20. storočia.[10] Strecha je riešená ako polovalbová či sedlová s podlomenicou. Štít býva niekedy ukončený kuklou.

- Liečebný ústav Hygea v kúpeľoch Korytnica, dvojpodlažná murovaná stavba s výrazným rizalitom s drevenými prvkami z obdobia okolo roku 1873.[11] Objekt bol upravovaný v roku 1953. V súčasnosti objekt chátra.

- Kostol sv. Jána Krstiteľa
- Kostol Cirkvi československej husitskej
- Liečebný ústav Hygea v Korytnici


### Turizmus
V obci bol v roku 2015 vybudovaný multifunkčný areál Gothal ponúkajúci ubytovanie, šport a relax. Ubytovanie je v apartmánoch a moderne zariadených tradičných chalupách. Na relax je určený vodný svet, v ktorom je okrem plávania dostupný aj wellness, sauny a masáže. Športu slúžia vonkajšie aj vnútorné ihriská.

## Doprava
Obec sa nachádza na významnom cestnom európskom ťahu E77. V pláne je výstavba rýchlostnej cesty R1, ktorá by mala obísť obec zo západu tunelom a odľahčiť tak centrum obce od medzinárodného tranzitu. 
V minulosti viedla cez obec úzkorozchodná železničná trať Ružomberok – Korytnica, ktorá mala byť súčasťou spojenia až do Banskej Bystrice, ale v roku 1974 bola zrušená. 

## Osobnosti obce

### Rodáci
- Jozef Schubert (* 1904 – † 2000), vysokoškolský pedagóg
- Emil Rajčan (* 1937 – † 2010),  vysokoškolský pedagóg
- Bohuslav Pernecký (* 1950), ilustrátor a architekt
- Emil Šípka, vysokoškolský pedagóg, genealóg, kronikár obce


### Pôsobili tu
- Jozef Cehuľa (* 1898 – † 1986), básnik a skladateľ duchovných piesní
- Ján Kavan (* 1934 – † 2017), architekt, urbanista


## Ocenenia
Minister obrany SR Peter Gajdoš v roku 2020 obec ocenil „Pamätnou medailou k 75. výročiu Slovenského národného povstania a skončenia druhej svetovej vojny“ ako obec, vypálenú počas druhej svetovej vojny.

## Iné projekty
- Commons ponúka multimediálne súbory na tému Liptovská Osada